<classify> MKURUGENZI wa Jiji la Dodoma, Godwin Kunambi ameamua kutumia wanasheria wa jiji, kuwasaidia wananchi wanaolalamikia kubomolewa nyumba zao kimakosa eneo la Ndachi Bondeni.Hatua hiyo ya Kunambi, ilitokana na malalamiko yaliyoibuliwa na wanawake wawili, walioeleza masikitiko yao ya kubomolewa nyumba zao na mtu aliyedai ni mmiliki wa eneo hilo. Awali, mwananchi wa Ndachi Bondeni, Vivian Mtaliki alisema baada ya hukumu ya eneo lililokuwa lina mgogoro kutolewa, dalali wa Mahakama aliyepewa kazi ya kubomoa, amebomoa mpaka nyumba ambazo hazikuwa kwenye eneo hilo.Jambo la kusikitisha ni kuwa baada ya kubomolewa, tunaambiwa tumtafute huyo dalali aliyepewa kazi ya kubomoa wakati sisi hatumjui na ni kampuni ya Dar es Salaam, tunaomba sana utusaidie tupate haki yetu maana tunazungushwa na maisha yetu yamevurugika, alisema.Kutokana na kilio hicho, Kunambi alimuagiza Diwani wa Kata ya Mnadani, Farida Mbaruku kufika na watu hao ili waangalie namna ya kuwasaidia ili wapate haki zao kama wanastahili. Diwani Farida Mbaruku uje na hawa watu ofisini kwangu Jumatatu leo ili niwakabidhi wanasheria wapitie hukumu, na kazio la hukumu kuona kama eneo la mlalamikaji lililotakiwa kubomolewa ndio lililobomolewa au wameingia maeneo ya watu wengine.Na kama kutakuwa kuna makosa yaliyofanyika ni lazima wananchi wapate haki zao. Kwa hili nitahakikisha haki inatendeka, ila sitamuonea mtu, kama mna haki ya msingi mtaipata tu, alisema. Katika hatua nyingine, Kunambi amekemea tabia ya wananchi ya kuvamia maeneo ya watu wanaomiliki kihalali. Alisisitiza kuwa watakaobainika kufanya hivyo, watachukuliwa hatua za kisheria.  <topic>: kitaifa 